יום שישי, ‏16/05/2014 מספר 5

לחברים שלום.

משולחן מנהל הקהילה

**שינוי תקנון –**

לאחר מאמצים רבים מול רשם האגודות השיתופיות, קיבלנו את האישור הסופי של הרשם לשינוי סיווג הקיבוץ לקיבוץ מתחדש.

כמו כן אושר סופית תקנון השינוי.

**תרבות –**

חגיגות יום העצמאות ה- 66 למדינת ישראל, נחגגו לתפארת המסורת של מעוז. תודה למארגנים ולמשתתפים על המאמץ והביצועים הנפלאים.

**ענף השכרת דירות** –

הענף עסוק מאד בימים אלו באיוש דירות למחזור יב' הגדול וכן שינויים באיוש הדירות בעקבות תהליכי הקליטה.

**ענף החצר והבניין -**

לענף זה משימות רבות, גם בענפים החקלאיים וגם בקהילה, בהכנת הבריכה, טיפול באתר ההנצחה, פירוק גגות אסבסט וסיוע להשמשת דירות למגורים.

**רשת המים** –

הקבלן מתארגן בימים אלו לביצוע תהליך החלפת צנרת האסבסט ומזמין את הציוד הנדרש.

**תקציבים –**

סיימנו את סיכום שנת 2013 בקהילה, הסיכום הוצג בהנהלה ואנו מצרפים את הסיכום לדפים אלו.

בסה"כ הקהילה עמדה ביעדי התקציב הכולל ואף מעבר לכך. תודות למנהלי הפעילויות והעובדים שעשו מאמץ רב על-מנת להגיע ליעדים אלו.

**עמותת מעוז –**

יוצאי מעוז יחד עם חברים נוספים מהקיבוץ, הציגו בפני ההנהלה תכנית להקמת עמותה שתשמר את ערכי מעוז ותהווה גשר וקשר בין יוצאי מעוז לקיבוץ ותיזום פעילויות הדדיות.

ההנהלה כמובן ברכה על היוזמה.

**סיעוד –**

ביטול הביטוח הסיעודי הקולקטיבי על ידי המפקח על הביטוח, הביא את הצורך לטפל בעניין זה ע"י הקיבוץ. צוות הסיעוד בסיוע חברת "אקו" מקיבוץ שמיר, הביא חלופה לביטוח שבוטל.

הצוות הציג בפני ההנהלה הצעה להקמת קרן סיעוד פנימית שתתן מענה לקבוצת הגימלאים שמעל גיל 60 .

ההנהלה אישרה להציג הצעה זו לציבור ופרטים על כך נפרסם בהמשך.

**בית סיעודי –**

ההנהלה קיימה דיון נוסף בנושא הפעלת הבית הסיעודי וקבלה החלטות תפעוליות שנועדו לאפשר את המשך הפעילות בבית, במסגרת הקיטון במספר החברים שמקבלים בו כיום טיפול.

**מרפאת "שן ירדן"**

השותפות בין כפר רופין למעוז חיים להפעלת מרפאת השיניים מסתיימת בסוף חודש מאי 2014. על מנת לשמור על השירות החשוב והחיוני הזה, ובהתאם לרצון שני הקבוצים, המרפאה תמשיך לפעול בעזרת מפעיל חיצוני - רונית ואמיר מזרחי (משפחה שמצטרפת לשכונת טבע בקהילת כפר רופין).

לצורך חידוש המרפאה ולקראת פתיחתה המחודשת תיסגר המרפאה למספר ימים בתחילת חודש יוני למטרת שיפוץ קל. השירות הרפואי יתוגבר בציוד חדיש  וברופאים מומחים שיכסו תחומים שעד כה לא ניתן להם מענה במרפאה.

חיובי החברים בתשלומים הקבועים (הביטוח הפנימי) ל"שן ירדן" יגבו עד תום חודש מאי 2014. החל מיוני, ישלמו החברים ישירות למרפאה את מחיר הטיפול בהתאם למחירון ולאחר הנחה של כ- 10%. חברים שנמצאים במהלך טיפול מתמשך (עפ"י המידע שיועבר מהמרפאה ובתאום עימם) ימשיכו לשלם את התשלום החודשי הקבוע עד תום הטיפול.

פגישת הכרות והסבר לחברים, עם המפעילים החדשים, תערך בקרוב.

אנו מקווים כמובן להמשך שרותי רפואת שיניים איכותיים וזמינים.

**חקלאות –**

במסגרת הדיווחים השוטפים ההנהלה קיבלה דו"ח מפורט על ביצוע ענף המטעים בדו"ח עונתי ושנתי.

**סככה לבית העלמין** –

המועצה הדתית יוזמת הקמת סככה בבית העלמין לכל מטרה שתהיה בעתיד. עניין זה נדון בוועדת תכנון ועבר את אישורה. הסככה תוקם בצמוד לשער הכניסה המערבי ותוכל להוות מחסה למבקרי בית העלמין.

**הנח"ש -**

מיכל מלמוד מבקשת מהחברים להביא לה את טפסי 106 לשנת 2013 (גם חברים שהביאו טופס זה בעבר מתבקשים להביאו שוב) על פי החלטת ההנהלה "אחדות ישראל" מטפלת בחישובי המס הפרוגרסיבי של החברים, מחוץ לקיבוץ. במידה ומיכל לא נמצאת ניתן לתת ללימור את הטופס במעטפה סגורה.

 שבת שלום - איתן



**גשם -**

**מתחילת העונה**

**ירדו 247 מ"מ**

**משולחנו של מרכז המשק**

**עברנו את הפסח ויום העצמאות. למי שלא פגשתי – חג שמח !**

מוטב מאוחר ... .

שנת 2014 הסתיימה זה מכבר.

ההנהלה סיכמה את הפעילות העסקית של שנת 2013 שהסתיימה בצורה משמעותית טוב יותר מ- 2012 וגם טוב יותר מהתכנית .

הפעילות המפורטת של כל ענף תוצג בהנהלה. הלול והמטע כבר הוצגו.

בהמשך תוצגנה פעילויות הרפת, הגד"ש, המדגה, המוסך, "גשר השלום" ו"פולירז".

חברים המעניינים מוזמנים לבקש ממלכהלה, מאורית, או ישירות מניצן ולקבל סיכום כתוב ומרוכז.

הסיכום יוצג באסיפה עם הדוחות הכספיים של 2013, אני מקווה במרוצת יוני.

כל הענפים, למעט המדגה ו"פולירז", סיימו את 2013, טוב יותר מ- 2012.

נכון, על הביצועים משפיעים גם גורמים חיצוניים כמו מזג אוויר תנאי סחר ואחרים,

אך לגורם האנושי, לצוותים, לעובדים, השפעה קריטית על התוצאות,

בעבודה מאומצת לאורך כל עונות השנה, וביכולת לרתום את התנאים החיצוניים להשאת התוצאות.

הערכתי הרבה נתונה לאנשים שאחרי המספרים.

**ברפת** לקחנו סיכון מחושב ויצרנו כמויות חלב מעבר למיכסה,

 מה שהביא אותנו לתוצאות משופרות בכ- 100 אש"ח לעומת שנה שעברה.

**בלול** נהנינו ממחירים טובים ויבולים מצויינים, כך שב- 4 מדגרים ( במקום 5 ),

 עברנו את ביצועי 2012 והתכנית.

פעילות הלול הוסברה בהנהלה כולל נציג "עוף טוב" ששיבח את פעילות לול מעוז חיים .

**בגד"ש** הגדלנו את הרווח בכחצי מיליון ₪ לעומת שנה שעברה ו- 300 אש"ח מעל התכנית .

**מטעים** פעילות 2013 בתמרים הביאה רווח של מעל 1.1 מש"ח

לעומת 631 אש"ח בתכנית והפסד בשנה שעברה.

 בסובטרופים ( מנגו ואבוקדו ) הגענו לרוח של מעל 1 מש"ח,

 לעומת 1.4 מש"ח בתכנית ואיזון בשנה שעברה.

 פעילות המטעים הוצגה בהנהלה, כולל מדריך התמרים. ההנהלה העריכה את

 השיפור המתקיים במטעים.

**המדגה** סבל מתנאי סחר קשים והרוויח פחות משמעותית ( 700 אש"ח ) משנה

שעברה.

**"גשר השלום"** סובל מחוסר יציבות כנגזרת מהמו"מ המתמשך מול "רשות שדות

התעופה".

 השנה ( 2013 ) הרוויחו מעל חצי מיליון ₪ .

 לעומת הפסד דומה בשנה שעברה ותכנית מאוזנת .

**"פולירז"** הרוויחו פחות משמעותית לעומת 2012.

סך הביצועים של החלק העסקי בשנת 2013 הביאו לשיפור בתזרים המזומנים, ואנו מנהלים תזרים מאוזן ( + ).

אנו בשלבי סיום של עיסקה מימונית גדולה המתבצעת ע"י שלושה גופים - קרן "ק.מ.ע", משב"ש ומעוז חיים.

העיסקה תביא לכך שמניות "עוף טוב" יחזרו לידי הקיבוץ, וקרן המילואים תובטח ע"י ערבות של משב"ש.

סכום החזר החובות השנתי לא יגדל, ותקופת ההחזר תוארך במספר חודשים בודדים ותסתיים בשנה 2019-20 .

 להתראות בדו"ח הבא .

 ניצן .

**ברכות ומזל-טוב**

**מזל-טוב**

**למשה והבה**

להולדת **הנינה**

נכדה ליעקב ושולה

ברכות ושמחות

**מזל – טוב**

**ליפה פוקס**

להולדת הנכד **עמרי**

בן לעידן ומורן

ברכות

 לכל המשפחה

ברכות ממסיבת יום העצמאות -

* **ברכה של איתן בלינקוב – מנהל קהילה**

יום עצמאות 66 למדינה ו- 77 למעוז 2014

הערב יום העצמאות נעצור ונתבונן לרגע אחורה.

לפני 77 שנים עלתה קבוצת אנשים צעירים מתוך בחירה על הקרקע החשופה הזו כשהם חדורים באמונה ורצון להקים כאן, על אף הקשיים, קיבוץ גדול וגדל. ואכן, ליד הגבול והירדן, למרות המכשולים, הוקם בעמל ויזע ובלא מעט דמעות בית לתפארת, שהתמודד עם מכשולים רבים.

המקום נבנה מכוח אמונתם - אמונה בדרך, באדם ובאדמה.
אמונה ביכולת ליצור קהילה שיתופית בעלת ערכים אנושיים וחברתיים גבוהים, לפתח אמצעי ייצור מגוונים בחקלאות ותעשייה, לצד כוחו של היחד הקבוצתי והערבות ההדדית.

אלה הובילו אל היכולת להישיר מבט קדימה, וליצור כאן צורת חיים עם יכולת חידוש מופלאה ותקומה בלתי רגילה ממשברים קשים.

כאז, כן עתה, אנחנו שוב יוצרים ומחדשים את דרך חיינו. פנינו אל העתיד ואנו מאמינים כי נוכל ליצור כאן ביחד קהילה צומחת, מתעצמת ומתחדשת חברתית וכלכלית!

מי ייתן והבית הזה ימשיך להיות צירוף של מימוש חלומות, מיזוג העבודה, האדם, הטבע והחיים למסכת קיבוצית, מקור לעיצובם של דפוסים חדשים, משק וקהילה בריאים וחזקים.

אני מברך מעל במה זו את בני ובנות מעוז חיים שמשרתים בכוחות הביטחון –

חזקו ואמצו.

אני מברך את תלמידי ה יב' שמסיימים השנה את לימודיהם ועומדים לפני הגיוס – עלו והצליחו.

ליום עצמאות זה, ברצוני לאחל לכולנו המשך קליטה וצמיחה, שכנות טובה, הגשמת תכניות שעמלנו על עריכתם בתקופה האחרונה, יכולת של פתרון בעיות, שיתוף פעולה, הקשבה, פרגון וקבלה.

חג שמח

איתן

* **ברכה של מלכהל'ה חורש**

חג שמח לכל החוגגים היושבים בקהל והעומדים על הבמה ולחיילינו

המשרתים בצבא.

היום 66 שנים - לעצמאות מדינת ישראל – חגיגות ברוב עם.

ראיתי את תכנית הערב המשותף שלנו במעוז. ראיתי "בקשת תפילה",

ראיתי בקשת "הלוואי", תחינה ל"היות עם חופשי ומאושר", אהבת ארץ נהדרת, כמיהה ל"יחד" ו"שמור עלינו", מצעד דגלים והדלקת משואות הכל בשביל ארצנו שאנו אוהבים אותה כל כך.

אבל לא תמיד כך חגגנו. אני זוכרת את יום העצמאות הראשון, הייתי ילדה בת שש וחצי בקיבוץ איילת השחר. לא היו חגיגות כלל. כל הלילה התכוננו למלחמה שתפרוץ בבוקר. ואכן בארבע לפנות בוקר החלו ההפצצות הכבדות של המטוסים הסורים, מאור ראשון עד אור אחרון. כל ילדי הגליל העליון פונו לחיפה. כילדים, למדנו בעל כורחנו, מהו מחירה של עצמאות בדרך הקשה ביותר.

מדינת ישראל פורחת ומשגשגת והגיעה להשגים שאף מדינה בעולם לא הגיעה אליהם, בחקלאות, בבטחון, במדע, בתעשיה, רפואה וכו'

אבל, פחות בקידום תהליך השלום. כולנו רוצים שלום. זו חובתנו, אין לנו דרך

אחרת ואין לנו ארץ אחרת בואו נאמין – לו יהי .

גם מעוז שלנו עשתה צעדים ענקיים קדימה. מעוז פורחת וירוקה, מעוז גדלה

וקולטת. פעם חשבנו שאלו מחשבות הזויות איך נצליח? והנה זה קורה.

יישר כח.

ועוד רציתי לומר ברכות, ליעל שמיר, חיילת שלנו מגרעין "צבר" שנבחרה לאחת ממאה ועשרים החיילים המצטיינים של צה"ל, ותקבל מחר את אות החייל המצטיין מידי נשיא המדינה. נציין גם את בר שרון מגרעין "צבר" שנבחרה למצטיינת בסיס הטירונים ניצנים. יעל ובר מאומצות על ידי משפחת נהיר.

כל הכבוד לכן ולכל חיילי גרעין "צבר" והצוות המלווה.

נסיים ב"לו יהי לו יהי כל שנבקש לו יהי" ושיהיה חג שמח לכולנו.

מלכה חורש

**שבת שלום!**

**המזכירות**